作者:姚合
標題:買太湖石
內容:我嘗遊太湖，愛石青嵯峨。波瀾取不得，自後長諮嗟。奇哉賣石翁，不傍豪貴家。負石聽苦吟，雖貧亦來過。貴我辨識精，取價複不多。比之昔所見，珍怪頗更加。背面淙注痕，孔隙若琢磨。水稱至柔物，湖乃生壯波。或雲此天生，嵌空亦非他。氣質偶不合，如地生江河。置之書房前，曉霧常紛羅。碧光入四鄰，牆壁難蔽遮。客來謂我宅，忽若巖之阿。